ສານບໍ່ເຫັນດີໃຫ້ລົບລ້າງ ຂໍ້ຫາ ໃນການວາງແຜນ ເພື່ອໂຄ່ນລົ້ມ ຣັຖບານລາວ
ຂ່າວສຳຄັນອື່ນໆ: ການໂຈມຕີ ສະລະຊີບ ໃນພາກ ຕາເວັນອອກ ອັຟການິສຖານ ມີຜູ້ເສັຽຊີວິດ 6 ຄົນ; ເຮືອບິນເຮຣີຄອບເຕີ້ ປາກິສຖານ ສົ່ງທະຫານເຂົ້າໄປ ໃນເຂດທີ
ຜູ້ພິພາກສາ ສານຣັຖບານກາງ ແຫ່ງນຶ່ງ ຂອງສະຫະຣັດ ທີ່ນະຄອນSACRAMENTO ຣັດຄາລີຟໍເນັຽ ໄດ້ປະຕິເສດ ຕໍ່ການ ຮ້ອງຂໍ ຂອງ ທະນາຍຄວາມ ຈຳເລີຍທີ່ຢາກໃຫ້ ຍົກເລີກ ຂໍ້ຫາຕໍ່ 11 ນັກຣົບເກົ່າ ສົງຄາມ ວຽດນາມ ທີ່ຖືກກ່າວຫາວ່າ ວາງແຜນ ໂຄ່ນລົ້ມ ຣັຖບານລາວ ຝ່າຍຈຳເລີຍ ກ່າວອ້າງວ່າການປະຕິບັດງານ ແບບຫຼອກລວງ ຂອງຣັຖບານ ແມ່ນມີຄວາມຜິດ ໃນທາງປະຕິບັດ ຍ້ອນພາໃຫ້ພວກທີ່ຖືກ ກ່າວຫາ ເຊື່ອວ່າ ສະຫະຣັດ ໃຫ້ການ ສນັບສນຸນ ຕໍ່ການ ກໍ່ຣັຖປະຫານ ແຕ່ວ່າ ໃນລະຫວ່າງ ການຮັບຟັງ ຄຳໃຫ້ການ ໃນມື້ວານນີ້ ຜູ້ພິພາກສາ ປະຈຳເຂດຂອງສະຫະຣັດ ທ່ານ FRANK DAMRELL ກ່າວວ່າ ທ່ານບໍ່ໄດ້ ເຫັນວ່າ ມີຫຼັກຖານພຽງພໍ ທີ່ຈະຍົກເລີກ ຂໍ້ຫາເຫລົ່ານີ້ ແນວໃດກໍຕາມ ຜູ້ພິພາກສາ ກ່າວວ່າທ່ານຈະໃຫ້ ໂອກາດ ຕື່ມອີກ ແກ່ຈຳເລີຍ ເພື່ອທຳຄວາມ ພະຍາຍາມ ເພີ້ມຕື່ມ ກ່ອນການດຳເນີນຄະດີ ມີການກະ ປະມານວ່າ ມີຊາວມົ້ງ 8 ພັນຄົນ ໄດ້ໄປໂຮມ ຊຸມນຸມກັນຢູ່ນອກສານ ຣັຖບານກາງ ທີ່ນະຄອນ SACRAMENTO ແລະພາກັນ ໂຮ່ຮ້ອງວ່າ“ປ່ອຍທ່ານວັງປາວ, ປ່ອຍທ່ານວັງປາວ” ໃນເດືອນ ມິຖຸນາ ປີ 2007 ອະດີດ ນາຍພົນວັງປາວ ແລະຈຳເລີຍ ຄົນອື່ນໆ ໄດ້ຖືກຈັບ ໃນຂໍ້ຫາ ພະຍາຍາມ ທີ່ຈະຊື້ປືນກົນລູກສອນໄຟ ແລະອາວຸດອື່ນໆ ເພື່ອ ທຳການ ປະຕິງານ ໂຈມຕີ ທາງທະຫານ ຢູ່ລາວ ກະຊວງພາຍໃນ ອັຟການິສຖານ ກ່າວວ່າ ໄດ້ມີການ ໂຈມຕີ ດ້ວຍຣະເບີດສະລະຊີບ ຫລາຍໆຄັ້ງ ໃສ່ຕຶກ ໂຮງການ ຣັຖບານ ໃນວັນອັງຄານ ມື້ນີ້ ທີ່ເມືອງKHOST ໃນພາກ ຕາເວັນອອກ ອັຟການິສຖານ ເຈົ້າໜ້າທີ່ ສາທາ ຣະນະສຸກ ທ້ອງຖິ່ນກ່າວວ່າ ມີຜູ້ເສັຽຊີວິດ ຢ່າງນ້ອຍ 6 ຄົນ ໃນການ ໃຫ້ສຳພາດ ແກ່ໂທຣະພາບAL-JAZZERA ນັ້ນ ໂຄສົກຄົນນຶ່ງ ຂອງກຸ່ມ ທາລີບານ ໄດ້ອ້າງເອົາ ຄວາມຮັບຜິດຊອບໃນການໂຈມຕີ ເຫລົ່ານີ້ ແລະ ເວົ້າວ່າ ກຸ່ມທາລີບານ ໄດ້ໂຈມຕີ ເປົ້າໝາຍ ໃນເມືອງKHOST ຍ້ອນ ມີກຳລັງ ທະຫານ ອະເມຣິກັນ ປະຈຳການ ຢູ່ເປັນ ຈຳນວນ ຫລວງຫລາຍ ຄ້າຍທະຫານ ອະເມຣິກັນ ຂນາດໃຫຍ່ ແຫ່ງນຶ່ງ ຕັ້ງຢູ່ໃນ ເມືອງນີ້ ຂະນະ ດຽວກັນກອງທັບ ສະຫະຣັດ ໄດ້ກ່າວຫາ ພວກຫົວຮຸນແຮງ ທາລີບານວ່າ ໃຊ້ສານ PHOSPHORUSສີຂາວ ທີ່ສາມາດ ໃໝ້ຜິວໜັງໄດ້ນັ້ນ ໂຈມຕີ ໃນພາກ ຕາເວັນອອກ ອັຟການິສຖານ ໃນມື້ວານນີ້ ກອງທັບ ສະຫະຣັດ ໄດ້ເປີດເຜີຍ ເອກກະສານ ຈຳນວນນຶ່ງ ທີ່ສະແດງໃຫ້ເຫັນວ່າ ມີຢ່າງນ້ອຍ 38 ຄັ້ງ ທີ່ພວກ ທາລີບານ ໄດ້ໃຊ້ ສານເຄມີ ດັ່ງກ່າວທຳການໂຈມຕີ ເຈົ້າໜ້າທີ່ ປາກິສຖານ ກ່າວວ່າ ເຮືອບິນ ເຮຣີຄອບເຕີ້ ຂອງກອງທັບບົກ ໄດ້ລຳລຽງ ທະຫານ ໄປລົງ ຢູ່ແນວຫລັງ ຂອງພວກ ສັດຕຣູ ໃນເຂດ ຮ່ອມພູSWAT ໃນວັນອັງຄານ ມື້ນີ້ ຊຶ່ງເປັນ ພາກສ່ວນນຶ່ງ ຂອງແຜນການ ບຸກໂຈມຕີພວກຫົວຮຸນແຮງ ທາລີບານ ທີ່ກຳລັງ ດຳເນີນໄປ ຢູ່ໃນເວລານີ້ ເຈົ້າໜ້າທີ່ກ່າວວ່າ ໄດ້ມີການ ສົ່ງທະຫານ ໄປຍັງເຂດ PIOCHAR ທີ່ຕັ້ງຢູ່ ສອກຫລີກ ຫ່າງໄກໃນບໍຣິເວນ ຈອມພູ ທີ່ຄວບຄຸມໂດຍ ພວກທາລີບານ ກະຊວງ ພາຍໃນ ປາກິສຖານ ກ່າວວ່າມີພວກ ຫົວຮຸນແຮງ ປະມານ 700 ຄົນ ໄດ້ຖືກ ສັງຫານ ນັບແຕ່ ໄດ້ມີການເລີ້ມບຸກໂຈມຕີ ໃນສັບປະດາແລ້ວ ຈຳນວນ ພວກເສັຽຊີວິດ ຍັງບໍ່ສາມາດ ໄດ້ຮັບການ ຢືນຢັນຈາກແຫຼ່ງຂ່າວ ທີ່ເປັນ ອິສຣະເທື່ອ ສູນຊົ່ວຄາວ ຫລາຍໆແຫ່ງ ຢູ່ໃນຂົງເຂດໄດ້ເຕັມ ໄປດ້ວຍ ຜູ້ຄົນ ແລະເຮືອນເຊົ່າ ໃນບໍຣິເວນ ຫົວເມືອງ ໃກ້ຄຽງ ກໍຫາຍາກເຮັດໃຫ້ ປະຊາຊົນ ຈຳນວນ ຫຼວງຫຼາຍ ບໍ່ມີບ່ອນ ຈະໄປ ຂະນະທີ່ ພວກເຂົາເຈົ້າຫລົບໜີ ຄວາມຮຸນແຮງ ອົງການ ສະຫະ ປະຊາຊາດ ກະປະມານວ່າ ມີຫລາຍກວ່າ 360 ພັນຄົນຕ້ອງໄດ້ ອົພຍົບ ຫລົບພັຍ ນັບແຕ່ ສັບປະດາ ແລ້ວນີ້ ເປັນຕົ້ນມາ ເພີ້ມຕື່ມໃສ່ຜູ້ຫຼົບພັຍ ຈຳນວນອີກ ປະມານ 5 ແສນຄົນ ທີ່ໄດ້ ພາກັນ ຫລົບໜີ ຄວາມຮຸນແຮງຈາກເຂດອື່ນໆ ໃນພາກ ຕາເວັນຕົກ ສຽງເໜືອ ໃນປີກາຍນີ້ ເຈົ້າໜ້າທີ່ ການແພດ ອະວຸໂສ ຂອງສຣີລັງກາ ໃນເຂດ ຄວບຄຸມ ຂອງພວກກະບົດ ທາງ ພາກເໜືອ ຂອງປະເທດ ກ່າວວ່າ ມີຄົນເຈັບ ຢ່າງນ້ອຍ 45 ຄົນໄດ້ເສັຽຊີວິດ ເວລາ ລູກປືນຄົກ ລູກນຶ່ງ ຕົກໃສ່ ໂຮງໝໍ ທີ່ຍັງ ເຫລືອຢູ່ ແຕ່ພຽງແຫ່ງດຽວເທົ່ານັ້ນ ໃນວັນອັງຄານ ມື້ນີ້ ພວກກະບົດ ເສືອທະມິລ ໄດ້ຖິ້ມໂທດໃສ່ທະຫານ ຣັຖບານ ໃນການ ໂຈມຕີຄັ້ງນີ້ ໂດຍເວົ້າວ່າ ກອງທັບ ສຣີລັງກາໄດ້ຍິງປືນໃຫຍ່ ໂຈມຕີ ໂຮງໝໍ ດັ່ງກ່າວ ຫລາຍໆມື້ ກ່ອນໜ້ານີ້ ກອງທັບ ສຣີລັງກາປະຕິເສດວ່າ ຕົນບໍ່ໄດ້ໃຊ້ ປືນໃຫຍ່ ຍິງໂຈມຕີ ແລະກ່າວຫາ ພວກກະບົດວ່າເປັນຜູ້ໂຈມຕີ ປະຊາຊົນ ຂອງຕົນເອງ ເພື່ອໃຫ້ໄດ້ຮັບ ຄວາມເຫັນອົກ ເຫັນໃຈ ແລະການສນັບສນຸນ ຈາກນາໆຊາດ ເພື່ອໃຫ້ມີ ການຢຸດຍິງ ມັນເປັນ ການຍາກ ທີ່ຈະພິສູດຄວາມຈິງ ກ່ຽວກັບ ລາຍງານຂ່າວ ທີ່ຂັດແຍ້ງ ກັນກ່ຽວກັບ ການສູ້ຣົບນັ້ນເນື່ອງຈາກ ຝ່າຍຣັຖບານ ສຣີລັງກາ ຫ້າມບໍ່ໃຫ້ ຄະນະ ສັງເກດການ ອິສຣະເຂົ້າໄປໃນ ເຂດສມໍຣະພູມ ແນວໜ້າ ນາຍ JOHN DEMJANJUK ທີ່ຖືກ ກ່າວຫາວ່າ ເປັນອາຊຍາກອນ ສົງຄາມຂອງພວກ ນາຊີ ເຢັຽຣະມັນນັ້ນ ໄດ້ເດີນທາງ ໂດຍຖ້ຽວບິນ ຈາກສະຫະຣັດ ໄປເຖິງເຢັຽຣະມັນແລ້ວ ເປັນທີ່ ຄາດກັນວ່າ ຜູ້ກ່ຽວ ຈະຖືກນຳໂຕ ຂຶ້ນສານ ທີ່ເຢັຽຣະມັນ ໃນຂໍ້ຫາ ສັງຫານ ຊາວຢິວ 29 ພັນຄົນ ນາຍ DEMJANJUK ໄດ້ເດີນທາງໄປເຖິງ ນະຄອນ MUNICH ໃນມື້ນີ້ ໂດຍຖ້ຽວບິນ ຈາກນະຄອນ CLEVELAND ໃນພາກກາງຂອງສະຫະຣັດ ເຈົ້າໜ້າທີ່ ກວດຄົນ ເຂົ້າເມືອງ ໄດ້ນຳ ນາຍ DEMJANJUK ອາຍຸ 89ປີ ຈາກເຮືອນ ຂອງຜູ້ກ່ຽວ ໄປຍັງ ສນາມບິນ ດ້ວຍຣົດ ໂຮງໝໍ ໃນ ສັບປະດາ ແລ້ວສານສູງສຸດ ຂອງ ສະຫະຣັດ ໄດ້ປະຕິເສດ ຕໍ່ການອຸທອນ ຄັ້ງສຸດທ້າຍ ຂອງລາວຕໍ່ການຖືກ ສົ່ງໄປຍັງ ເຢັຽຣະມັນນັ້ນ ຄອບຄົວ ຂອງລາວ ໄດ້ໂຕ້ແຍ້ງ ແຕ່ບໍ່ສຳເຣັດຜົນ ວ່າການເດີນທາງ ອາດເຮັດໃຫ້ ສຸຂພາບ ຂອງລາວ ທີ່ຊຸດໂຊມ ຢູ່ແລ້ວນັ້ນຮ້າຍແຮງ ລົງຕື່ມ ເຢັຽຣະມັນ ໄດ້ກ່າວຫາ ອະດີດ ຄົນງານ ຣົດໂອໂຕ ຜູ້ນີ້ວ່າເປັນຜູ້ ສົມຮູ້ ຮ່ວມຄິດ ໃນການ ສັງຫານ ຊາວຢິວ 29 ພັນຄົນ ທີ່ສູນຄຸມຂັງSOBIBOR ຂອງພວກ ນາຊີ ເຢັຽຣະມັນ ໃນໂປແລນ ລະຫວ່າງ ສົງຄາມໂລກ ຄັ້ງທີ 2 ນາຍDEMJANJUK ທີ່ມີ ເຊື້ອສາຍ ຢູເຄຣນນັ້ນ ກ່າວວ່າ ລາວບໍ່ມີ ຄວາມຜິດໂດຍຢືນຢັນວ່າ ລາວເປັນ ຊະເລີຍເສິກ ເຢັຽຣະມັນ ກຳປູເຈັຽ ຂໍໃຫ້ໄທ ຈ່າຍເງິນໃຫ້ ໃນຈຳນວນ ຫລາຍກວ່າ 2ລ້ານໂດລາ ເພື່ອຊົດເຊີຍ ຄວາມເສັຽຫາຍ ທີ່ກ່າວຫາວ່າ ເກີດຈາກ ລູກປືນ ໃນລະຫວ່າງການປະທະກັນ ໃນບັນຫາ ຂັດແຍ້ງ ວັດເຂົາ ພຣະວິຫານ ທີ່ຕັ້ງຢູ່ ໃນບໍຣິເວນ ຊາຍແດນຂອງ ປະເທດ ທັງສອງ ບັນທຶກ ທາງການທູດ ທີ່ສົ່ງເຖິງ ກະຊວງ ການຕ່າງປະເທດໄທໃນມື້ວັນຈັນ ວານນີ້ ກ່າວວ່າ 319 ຄອບຄົວ ໄດ້ສູນເສັຽ ແນວທາງ ການທຳມາຫາກິນ ຂອງພວກ ເຂົາເຈົ້າ ເວລາ ທະຫານໄທ ຍິງປືນໃຫຍ່ ຂ້າມຊາຍແດນ ເຂົ້າໄປແລະສ້າງຄວາມ ເສັຽຫາຍ ໃຫ້ແກ່ຕລາດ ແຫ່ງນຶ່ງ ຢູ່ຕໍ່ໜ້າ ວັດເຂົາ ພຣະວິຫານ ຍັງບໍ່ມີ ການຕອບໃດໆ ຈາກ ເຈົ້າໜ້າທີ່ ໄທເທື່ອ ໃນຕົ້ນ ເດືອນເມສາ ຜ່ານມາທະຫານ ກຳປູເຈັຽ ແລະໄທ ທີ່ປະຈຳການ ຢູ່ເລາະຕາມ ບໍຣິເວນ ຊາຍແດນ ໃກ້ໆ ວັດເຂົາພຣະວິຫານ ທີ່ສ້າງ ໃນສັຕວັດ ທີ 11 ນັ້ນ ໄດ້ຍິງ ຕອບໂຕ້ກັນ ດ້ວຍປືນໃຫຍ່ປືນຄົກ ແລະປືນກົນ ເຈົ້າໜ້າທີ່ ໄທກ່າວວ່າ ທະຫານ ຂອງຕົນ ຢ່າງນ້ອຍ 3 ຄົນໄດ້ເສັຽຊີວິດ ໃນການ ຍິງຕອບໂຕ້ກັນ ດັ່ງກ່າວ ເຊີນຟັງຂ່າວລາຍລະອຽດໂດຍຄລິກບ່ອນສຽງ